### **Fiumanka za budućnost: Jedrenje, STEM i ekologija za najmlađe**

### *Fiumanka u suradnji s partnerima nastoji ljubav prema jedrenju i brigu o moru prenijeti na nove generacije.*

### U petak, 13. lipnja od 9 do 11 sati, Gat Karoline Riječke postat će mjesto edukacije i kreativnosti. Program okuplja učenike riječkih škola i polaznike vrtića kao i partnere čiji sadržaji potiču dječju kreativnosti, ekološku svijest i interes za more, znanost i jedrenje.

**Papirnata Fiumanka**, u organizaciji riječke Poneštrice, šesti će puta podići svoja jedra. Riječ je o regati malih jedrilica izrađenih od starog papira i recikliranih materijala, koje djeca sama izrađuju. Ova aktivnost potiče kreativnost i razvija ekološku svijest, a mali brodograditelji, baš kao i veliki jedriličari, dobit će službene majice Fiumanke.

**Centar tehničke kulture Rijeka** i Hrvatski savez brodomaketara pridružuju se s programom **STEM(AJMO!) na Fiumanki,** u sklopu kojeg će djeci na pristupačan i zanimljiv način približiti svijet znanosti, tehnologije, inženjerstva i matematike.

**Jedriličarski klub Galeb** organizira demonstraciju škole jedrenja za Optimiste, u kojoj će iskusni treneri uvesti djecu u osnove jedrenja i naučiti ih kako "čitati" vjetar - jer suradnja s prirodom započinje razumijevanjem i uvažavanjem njezinih pravila.

U programu će nastupiti **Prve riječke mažoretkinje,** solistice **Kreativno-edukativnog centra Glazbeni kutak** i učenici **Centra za odgoj i obrazovanje Rijeka.**

**Jedrenje + STEM + ekologija = budućnost koju stvaramo zajedno!** Pozivamo medije da poprate ovaj veseli i edukativni događaj i podrže mališane u njihovim prvim jedriličarskim i znanstvenim koracima.